12 Mfwaninwe kwitumbija. Kekidipo na kamweno, inoko nsa kutundulukila ku bimonwa bikata+ ne myanda yansokwedile Mfumwetu.+2 Ndyukile muntu umo udi umbumo na Kidishitu, pano ke myaka 14—shi wadi mu umbidi, shi kadipo mu umbidi, nkiyuka; Leza mwine uyukile—watekwininwe mu diulu dya busatu.3 Bine, ndyukile yao muntu—shi wadi mu umbidi, shi kadipo mu umbidi, nkiyuka; Leza mwine uyukile—4 watekwininwe mu paladisa waivwana myanda keineneka kadi ijidikilwe muntu kunena.5 Nsa kwitumbijija yao muntu, inoko nkisapo kwitumbija ami mwine, poso pa buzoze bwami.6 Mwanda nansha shi nasakile kwitumbija, nkyadipo wa kwikala wampikwa ñeni, mwanda nadi wa kunena bya bine. Ino naleka’byo’tu, kutyina’mba muntu wakampa bulēme bukatampe kupita’ko byobya byamonanga mondi nansha byaivwananga kondi,7 pa mwanda’tu wa ino myanda itulumukwa yonasokwedilwe.Nanshi, kutyina nakezunzula bipitepite, kwaumpelwe mwiba mu ngitu,+ mwikeulu wa Satana, wa kunkupila mapi* nyeke, kutyina’mba nakezunzula bipitepite.8 Nalombele Mfumwetu misunsa isatu mituntulu pa uno mwanda, amba antalule uno mwiba.9 Ino aye waunondolola’mba: “Kanye kami ka ku buntu bitupu i kakubwane, mwanda bukomo bwami bufikijibwanga pa bubwaninine mu buzoze.”+ Penepo nanshi, nsa kwitumbija na nsangaji pa buzoze bwami, amba bukomo bwa Kidishitu bwikale nyeke pondi pamo bwa pema.10 O mwanda ndoelelwe mu buzoze, mu kutukwa mutonko, mu bitatyi bya bufudile, mu kupangwapangwa ne mu makambakano, pa mwanda wa Kidishitu. Mwanda pondi muzoze, e pondi na bukomo.+11 Naikala kendi wampikwa ñeni. I banwe bauningila’bo, mwanda banwe e badi ba kundyukanya. Mwanda benu batumibwa balumbuluke kutabuka kebampityīlepo pa kantu nansha katyetye, nansha byondi wa bitupu.+12 Bine, biyukeno bya bu mutumibwa byalongelwe mu bukata mwenu na kūminina kukatampe,+ ne na biyukeno ne bintu bya kutendelwa* ne bilongwa bya bukomo.+13 Mwanda le i pa dyese’ka pemupityīle bipwilo bikwabo? Poso i mwanda nkyaikelepo kiselwa komudi.+ Nanshi ndekelei kino kilubo na mutyima tō.14 Talai! Uno ke musunsa wa busatu oneteakanya kwiya kwenu, kadi nkikekalapo kiselwa. Mwanda bonkimba i banwe, ke byenu bintupo,+ aa; mwanda ke banapo+ bafwaninwe kubikila bambutwile bintu bya bulēme, ino bambutwile bo ba kubikila babo bana.15 Amiwa’ko, nsa kusangela mpata kupāna bintu byami ne kupānwa ami ense pa mwanda wenu.*+ Shi nemusenswe bininge, le ami nkasanshibwa bityetye’ni?16 Nansha nankyo, nkyemutwikilepo kiselwa.+ Inoko, banwe munenanga’mba, ami ne “mukosoke” kadi nemukwete “na budimbañani.”17 Lelo nemudidīle bya kwimudīla kupityila ku boba bonemutumīne’ni, a?18 Nesāshīle Tetusa kadi natuma ne mwanetu pamo nandi. Lelo Tetusa wemudidīle kintu’ni, a?+ Mwene twanangile mu mushipiditu umo onka? Mu matabula amo onka?19 Le mulañanga ano mafuku onso amba twishintulwilanga komudi? I ku meso a Leza kotwisamba mu bumo na Kidishitu. Inoko, banwe baswedibwe, byonso byotulonga i mwanda wa kwimutamija.20 Mwanda nkwetwe moyo amba mu muswelo kampanda, ponsa kufika kwako, nakemutana muswelo onkisakilepo, kadi nami nakekala muswelo okemusakilepo, ino kwikale’ko lupotopoto, mukao, kwilobela bulobo, kwilalulula, kunenena bantu bibi, kwisongola,* kuyula mitatulo, ne kavutakanya.21 Padi shi naiya monka, Leza wami waumfwija bumvu ku meso enu, kendila madilo pa mwanda wa bavule balongele bubi dibajinji ino pampikwa kwisāsa bilongwa byabo byobadi balongalonga bya disubi, busekese,* ne kwiendeja pampikwa bumvu.*
bem_Latn